
U članku se daje pregled dosadašnjih istraživanja i obnova »Božjeg groba« iz Riznice zagrebačke katedrale, te se potom interpretira 
teološko i liturgijsko značenje pojedinih prizora i cjeline. Autorica se zalaže za teze da zagrebački biskup Petar Petretić nije 
bio samo naručitelj »Božjeg groba« nego i njegov idejni projektant, te da vezilačku radionicu u kojoj je izrađen treba nazivati 


Petretićeva radionica. 


Kratki povijesni prikaz 


Poslije uzdignuća Zagrebačke biskupije u nadbiskupiju - 
metropoliju, 11. prosinca 1852. godine, i poslije uređenja 
zagrebačke katedrale Marijina Uznesenja u vrijeme zagre- 
bačkog nadbiskupa kardinala Jurja Haulika (1837.-1869.), 
katedralu je s povijesnoumjetničkog gledišta opisao 1856. 
godine Ivan Kukuljević Sakcinski. Opisujući njezine umjet- 
ničke vrijednosti, sažetim prikazom osvrnuo se na Božji grob 
te na kraju zaključio: »Čitavo ovo djelo, prekrasno vezeno, 
s uzvišenimi slikami, dade, kako napisi sviedoče, g. 1659. 
načiniti po nekom Niemcu, biskup zagrebački Petar Petretić, 
te obogati tako svoju crkvu jednim od najlepših uresah«.! 
Kukuljević se, kao osnivač moderne hrvatske historiografije, 
nije zadovoljio samo usmenom predajom i neodređenim 
spominjanjem izrade umjetničkog djela »niekog Niemca« 
nego je pošao u potragu za arhivskom dokumentacijom. 
Godine 1860. pronašao je u zagrebačkom Nadbiskupijskom 
arhivu Putni list za Graz, od 7. ožujka 1659. godine, na ime 
Jakoba Wolfganga Stolla, i njegove biografske podatke sažeo 


u Slovniku nazvavši ga umnim veziljcem 17. stoljeća: »Stojeći 
u službi učenoga biskupa Petra Petretića izveze njegovim 
troškom za razne crkve po Hrvatskoj više krasnih odjećah, 
no njegovo najznamenitije djelo je Božji grob. Divno ovo 
djelo koje katedrali služi na veliki ures«. Kukuljević je odmah 
zaključio i nadodao: »... bez sumnje je izradio i onaj krasni 
crveni plašt, vezen svilom, srebrom i zlatom što se čuva u 
blagajni Prvostolne crkve Zagrebačke«.? Ta Kukuljevićeva 
pretpostavka potvrđena je pronalaskom Stollova autograma 
baš na tom plaštu, na vezenim listovima otvorene knjige u 
prizoru Silaska Duha Svetoga. Kukuljević je opisao Božji 
grob i njegovu namjenu: »Na Veliku Nedjelju, u posljednja 
tri dana, običava se u sredini prvostolne crkve načiniti Božji 
grob u slici male četverouglaste kućice, s plosnatim krovom, 
te se u nju postavi Sveto otajstvo«.“ 

Prvostolnu crkvu i njezine umjetnine opisao je i Ivan 
Krstitelj Tkalčić i to u vrijeme obnove 1885. godine. U uvodu 
prikaza crkvenog ruha u bilješci o biskupu Petretiću piše: 
»Pripovjeda se, da je biskup Petretić dao izučiti u vezivu 
nekoliko dječakah iz Planine do Vugrovacah, koji su vezli 

1. Posljednja večera, detalj Božjeg groba, 1659., Riznica zagrebačke 
katedrale “/ Last Supper, detail of the Holy Sepulchre, 1659, Zagreb 
Cathedral Treasury 


crkveno ruho, pa da se i dan danas njihovi potomci, ondje 
živući, zovu Štikari «.* Božji grob je s likovnog stajališta 
uz fotografske prikaze opisao 1889. godine Đuro Kuten, 
profesor likovne umjetnosti.“ On je usporedio umjetnički 
vez i tkanje sa slikarstvom i plastikom koje je preuzelo do- 
tadašnju ulogu umjetnički izrađenih i ukrašenih tapiserija 
i zaključio da je vezilačka i slikarska umjetnost natopila 
kršćansku religiju u kojoj je odsijevala nadnaravna ljepo- 
ta. Vezilačka djelatnost poznata je i cijenjena od početka 
čovječanstva čije se umijeće i nadahnuće može pratiti u 
starozavjetnim događanjima i svečanostima (Izl 28,15-30; 
37,20-35; Suci 8,22-27). U liturgiji je crkveno ruho jedan 
od skupocjenih urešenih potrebnih predmeta, a služi i za 
ukrašavanje liturgijskog prostora, čime se naglašava sadržaj, 
dostojanstvenost i transcendentalnost liturgijskog obreda. 
Sakralne građevine i njihova unutrašnja oprema, zajedno 
sa svjetlom i glazbom, usmjeruju motritelja na nevidljivu 
stvarnost. Liturgijsko ruho s raskošnim ukrasima izrađivalo 
se od najskupocjenijih materijala pa je smatrano najvećim 
blagom crkvi i katedrala. 

Godine 1891. upriličena je jubilarna Gospodarska izložba 
u povodu 50. obljetnice rada Hrvatsko-slavonskoga gospo- 
darskog društva koje je 1841. godine utemeljio zagrebački 
biskup, poslije nadbiskup i kardinal, Juraj Haulik. Riznica 
je sudjelovala sa svojih 45 umjetnina, među njima i Božjim 
grobom. Ova je izložba, uz toliki broj tadašnjih svjetskih i 
prigodnih izložaba, pored uvida u velika tadašnja dostignuća 
dala veliku važnost tekstilnim umjetninama s naglaskom 
na kulturnom narodnom blagu. Već sljedeće godine, 1892., 
Božji grob temeljito se obnavljao u samostanskoj radionici 
sestara milosrdnica pod vodstvom s. Ignacije Bernatović i 
Ksaverije Skube. One su uz 59 stručnih suradnika i surad- 
nica strpljivo tijekom tri mjeseca učvršćivale, poljepšavale i 

2. Uskrsnuće / Resurrection 


obnavljale to umjetničko djelo koje čuva memoriju prošlih 
stoljeća." Sestre milosrdnice pozvao je iz Tirola kardinal Juraj 
Haulik te su osim drugih socijalnih, zdravstvenih i prosvjet- 
nih aktivnosti u Zagrebu 1858. godine otvorile Radionicu 
za umjetničko vezenje. U samostanu je svoje sjedište imalo 
i Društvo za sveudiljno klanjanje koje je osnovao 1867. 
također kardinal Haulik po uzoru na tadašnje belgijsko i 
bečko društvo.* Članice Društva su se osim duhovnim ak- 
tivnostima bavile praktičnim radom skupljajući staro trošno 
crkveno ruho i, obnavljajući ga, darivale ga siromašnim 
crkvama u Hrvatskoj i u misijama, prethodno ga izlažući 
na prigodnim izložbama. To je bio početak sustavnih re- 
stauratorsko-konzervatorskih djelatnosti u Hrvatskoj. Sve 
te aktivnosti uočio je Izidor Kršnjavi i dobio mogućnost 
predavanja i suradnje u samostanskoj školi, a kad je postao 
predstojnikom Odjela za bogoštovlje i nastavu, omogućio je 
spomenutu obnovu Božjeg groba za koji je Hermann Bollć 
tada izradio metalnu konstrukciju, u vrijeme dok se preu- 
ređivalo svetište katedrale gdje se tada Božji grob redovito 
izlagao u Velikom tjednu.? 

Božji grob je izlagan i na Kulturno-historijskoj izložbi 
grada Zagreba prigodom 1000-godišnjice Hrvatskog kraljev- 
stva 1925. godine.! 

Riznica zagrebačke katedrale postala je 1971. godine 
mjesto pohrane umjetničkih predmeta iz cijele Hrvatske 
prigodom pripreme za reprezentativnu parišku izložbu 
Umjetnost na tlu Jugoslavije od praistorije do danas." Pripre- 
ma je obuhvaćala obnovu svih umjetnina te su se tekstilne 
dragocjenosti obnavljale u samostanskoj radionici. Božji 
grob su uz sestre milosrdnice obnavljali profesorica Mira 
Kovačević-Ovčačik i slikar Edo Kovačević uz povijesno- 
umjetničke i stilske konzultacije Zdenke Munk i Vande 
Pavelić- Weinert. Sve obnovljene tekstilne umjetnine bile su 


Peristil 58/2015 (51-64) 


s. Lina Slavica Plukavec: Petretićev Božji grob 


JO OXOXOXOXOKOXOKOKOXOXOKOJ 
i 
6) 


3. Stranica Božjeg groba s prizorom Abrahamove žrtve u sredini, te simbolima Kristove muke lijevo i desno / Lateral side of the Holy 
Sepulchre with the scene of the Sacrifice of Isaac between symbols of the Passion of Christ 


poslije izložene u zagrebačkom Muzeju za umjetnost i obrt 
(MUO), s naglaskom na četrdesetogodišnjem radu Mire 
Kovačević-Ovčačik, gdje su se mogle temeljito istraživati. !? 
U Muzeju za umjetnost i obrt trajno su pohranjeni jedan 
od plašteva i antependij iz Petretićeve vezilačke radionice 
te se uz njih na Božji grob osvrnuo i Ivan Bach, a tadašnja 
direktorica Zdenka Munk napisala je predgovor za prigodni 
katalog. Uvod je napisala Vanda Pavelić-Weinert koja tekstil- 
ne umjetnine naziva »jednom od najosjetljivijih tvorevina 
čovjekovih«, a stalno naglašava, osim liturgijske funkcije 
tekstila, i funkciju »dragocjene dokumentarnosti«.!“ Uz 
dugogodišnje vođenje Tekstilne zbirke Muzeja za umjetnost 
i obrt, Vanda Pavelić- Weinert istraživala je crkveni tekstil iz 
svih povijesnih razdoblja. Posebno ju je zaokupio Petretićev 
Božji grob »za koji nije mogla pronaći ni jedno analogno 
ostvarenje u srednjoj Europi«.!“ Osim u Valvasorovoj zbirci 
Zagrebačke nadbiskupije tražila je bakrorezne grafičke pred- 
loške u Albertini u Beču i Grafičkoj zbirci u Miinchenu te je 
identificirala prikaze Božjeg groba prema Europom raspro- 
stranjenim bakroreznim predlošcima Jana Sadelera prema 
djelima Martena de Vosa i Theodora Barendsza. Njezina 
iskustva i rezultate istraživanja postumno su objavljena 1988. 
godine u knjizi Vezilačka radionica 17. stoljeća u Zagrebu u 
izdanju Društva povjesničara umjetnosti Hrvatske. !5 
Petretićev Božji grob opširno je prikazala Anđela Horvat 
1967. godine. Ona se osvrnula na Kutenov opis s obzirom 


na govor vremena kada je Božji grob izrađen. Posebno je 
istaknula sklad kompozicija vremena u kojima je još trajalo 
renesansno shvaćanje dok je barok bio još na samom po- 
molu.“ Na Božji grob Anđela Horvat osvrnula se i u knjizi 
Između gotike i baroka.'" 

Božji grob izlagan je na izložbama Riznica zagrebačke ka- 
tedrale (Zagreb, 1983., 1987.), Sveti trag (Zagreb, 1994.), Hr- 
vati - kršćanstvo, kultura, umjetnost (Vatikan, 1999.-2000.).!š 

Razmatrajući dosadašnje prikaze Božjeg groba, najbliži 
doprinos s obzirom na zadanu temu dao je Milan Pelc s 
posebnim naglaskom na baroknu tipološku ikonografiju. !? 
On je učinak cjeline koji počiva na slikama, povezao s biblij- 
skim tekstovima kao i tekstovima crkvenih naučitelja; biskup 
Petretić je i teološkim tumačenjima, verbalnim aspektom 
komunikacije upućivao vjernike na euharistiju. Osim toga, 
Pelc primjećuje da Stoll nije samostalno zamišljao izvezene 
prizore nego su uzori s bakroreza i svetopisamski tekstovi 
skladna, »promišljena cjelina snažnog vizualnog didaktič- 
nog učinka u skladu s intencijama katoličke duhovne ob- 
nove, za koju su osobito zaslužni isusovci i biskup Petretić, 
pitomac isusovačke gimnazije u Zagrebu. Biskup Petretić 
je isusovačke metode u obnovi pobožnosti prema Isusovoj 
muci na jedinstven način ugradio u Božji grob zagrebačke 
katedrale, učinivši ga izvrsnim primjerom preoblačenja 
srednjovjekovne vjerske tipologije u novo barokno ruho«.?" 
Biskup Petretić cjelinu Božjeg groba obogatio je teološkim 

4. Mojsije sa zmijom u pustinji / Moses with the serpent in the 
desert 


tumačenjima koje je mogao osmisliti i uskladiti samo vr- 
hunski teolog, što je i glavni argument za pretpostavku kako 
je upravo on izradio nacrte i odabrao bakropisne predloške, 
preuzimajući tako ulogu idejnog projektanta, a ne samo 
naručitelja ovoga djela. 


Petretićeva vezilačka 
radionica u Zagrebu 


Petar Petretić rođen je oko 1604. godine u Hartju kod Sošica 
u žumberačkom kraju.?' Po želji tadašnjega zagrebačkog 
biskupa Petra Domitrovića (1611.-1628.), prvo je školovanje 
započeo u biskupskom dvoru, a srednje je nastavio kod isu- 
sovaca u Zagrebu s kojima je poslije mnogo surađivao kao 
zagrebački biskup. Teologiju je studirao u Beču na tamoš- 
njem Sveučilištu, boraveći pri tome u Hrvatskom kolegiju 
gdje je obavljao i službu kuratora, upravitelja Kolegija. 

Za svoga boravka u Beču upoznao je sva srednjoeurop- 
ska kulturna, umjetnička, duhovna i gospodarska gibanja te 
je svoja iskustva i saznanja prenosio i presađivao na rodno 
tlo za koje se i dotada zauzimao u svojim službama kao 
zagrebački kanonik, arhiđakon i prepošt. To je bilo vrijeme 
aktivnostii velike crkvene obnove po propisima Tridentskog 
koncila (1545.-1563.) sa svim specifičnostima u vjerskom i 
liturgijskom životu vjernika. 

Godine 1648. Petar Petretić imenovan je zagrebačkim 
biskupom. Za biskupa ga je u Požunu, 4. veljače 1648. go- 
dine, posvetio ostrogonski nadbiskup Georgius Lipay uz 
asistenciju gyorskog biskupa Jurja Draškovića i srijemskog 

5. Mojsije u molitvi nad Amalečanima / Moses praying over the 
Amalekites 


Petra Marianija. Posveti su bili nazočni kralj Ferdinand 
NI. s kraljicom i tadašnjim plemstvom. Preuzevši službu 
zagrebačkog biskupa, nastavio je s obnovom zagrebačke 
katedrale kao i duhovnom obnovom svećenstva i vjernika u 
duhu Tridentskog koncila. Zato je dao tiskati evanđelistare, 
katekizme, molitvenike, pjesmarice i druge liturgijske obred - 
nike i teološka djela. Da pomogne katoličkim vjernicima pod 
turskom okupacijom, imenovao je franjevca Petra Nikolića 
vikarom Zagrebačke biskupije u duhovnim poslovima. Petar 
Nikolić je 1660. godine popisao župe, župnike, samostane, 
kapele i opisao tadašnju situaciju svjedočenjem preostalog 
stanovništva na tim prostorima i očevidom s obzirom na 
stanje stradalih crkvenih i obiteljskih objekata. Uspio je sa- 
čuvati dotadašnju okupiranu crkvenu imovinu u vlasništvu 
Zagrebačke biskupije pribavivši od kralja Ferdinanda III. 
pismenu zabranu otuđivanja crkvenog vlasništva već prve 
godine svoje biskupske službe, 1649. godine. 

Dovršivši vanjsku obnovu zagrebačke katedrale i zgo- 
tovivši biskupsku palaču, biskup Petretić utemeljio je 
vezilačku radionicu. Posebno se zagledao u austrijske i nje- 
mačke umjetnike nizozemskog podrijetla koji su izrađivali 
vezilačke radove za bečki dvor i salzburšku nadbiskupiju. 
Koristili su se velikim izborom umjetničkih grafičkih pred- 
ložaka koji su kružili Europom. Grafički listovi su pojavom 
tiska bili univerzalni prenositelji motiva i ukrasa i doprinosili 
su uključivanju Hrvatske u europske kulturne i umjetničke 
stilske tokove.? Za učitelja vezenja Petretić je pozvao veziljca 

6. Jona izlazi iz utrobe kita / Jonah thrown out of the whale 

Jakoba Wolfganga Stolla (oko 1600. - Graz, 1672.). Rodom 
iz kiparske obitelji u Ingolstadtu, u Bavarskoj, svoja kiparska 
umijeća Stoll je dokazao na figuralnom vezu Božjeg groba 
s oko 120 biblijskih likova reljefno izvezenih raznobojnim 
svilenim i pozlaćenim nitima. 


Opis Petretićeva Božjeg groba 


Petretićev Božji grob oblikovan je u obliku sarkofaga sa 
strmim krovićem cjelokupne veličine 159 x 77 x 77 cm. 
Na metalni okvir koji je 1892. godine izradio Hermann 
Bolle, postavljaju se umjetnički izvezene tekstilne ploče 
od crvene atlas svile s izvezenim reljefnim starozavjetnim 
prizorima i prizorima Isusova Križnog puta, uokvirene 
drvenim letvicama i to šest četvrtastih i dvije u obliku 
istokračnog trokuta (73 x 77 x 77 cm). Na donjim dužim 
dvjema stranicama, veličine 98 x 206 cm, prikazani su 
starozavjetni prizori Abrahamove žrtve i Mojsije sa zmijom 
u pustinji. Na kraćim donjim dvjema stranicama također 
su starozavjetni prizori Mojsijeve molitve za pobjedu nad 
Amalečanima i Jone izbačenog iz utrobe kita. Kosi krović 
ima dvije pravokutne stranice po 74 x 206 cm na kojima je 
u deset medaljona prikazan Isusov Križni put. Na trokutnim 
stranicama zabata izvezeni su prizori Posljednje večere i 
Uskrsnuća. Okvirni ukrasi i međuprostori medaljona ukra- 


šeni su u duhu tadašnjeg vremena anđeoskim glavicama, 
čudesnim bićima, apstraktnim prikazima i plodovima obilja. 
Donje duže stranice (98 x 206 cm) razdijeljene su u tri polja 
uskom zlatnom vezenom bordurom sa stiliziranim četve- 
rolatičnim cvjetićima i listićima naizmjence. U postranim 
crvenim poljima u vijencu od maslinovih grančica zlatom 
su reljefno izvezeni simboli Kristove muke: križ u središtu 
te stup i ljestve na čavlu s užetom isprepletenim po križu 
dopirući do vijenca od maslinovih grančica. Pri dnu je kitica 
perunika (Iris Croatica / Iris Germanica) svezana zlatnom 
vrpcom, ispod koje je nježna grančica potočnica.?* Na kra- 
jevima vodoravnih krakova križa nalazi se po jedan bič, te 
s lijeve strane koplje oslonjeno na čavao, a s desne spužva 
nataknuta na kolac. U križištu je trnova kruna, a ponad nje 
na valovitoj pločici natpis »INRI«. Povrh vijenca nad križem 
sa svake je strane kitica karanfila, a ispod kitice pupoljaka 
je cvijet Muke Isusove, nazvan tako po sličnosti s kaležom, 
krunom i čavlima. Maslinove grančice zatvaraju kartušu u 
vijencu od raznovrsnog cvijeća. Latinski tekstovi crkvenih 
naučitelja Grgura, Augustina, Ambrozija i Jeronima sadr- 
žajno i kompozicijski povezuju starozavjetna proročanstva 
i njihova novozavjetna ispunjenja u jedinstvenu cjelinu što 
je logički mogao povezati vrhunski teolog, kao što je bio 
biskup P. Petretić. 

Starozavjetni prizor Mojsije sa zmijom na stupu u pus- 
tinji naviješta da će Krist svojom mukom i smrću donijeti 
spasenje cijelom čovječanstvu. Ovalna kartuša ukrašena 
je stožastim vretenima i anđeoskim glavicama u profilu 
te kerubinskom glavicom sprijeda (en face). Oko kartuše 
harmonično su razgranate četiri kitice, u svakom kutu ve- 
zane crvenkastom vrpcom, te velikim cvjetovima pakujca, 
božura, perunike, tulipana i ruža čije se prirodne boje živo 
prelijevaju sa svilenim, srebrenim i zlatnim nitima.? Zelen- 
kasto-žuto valovito lišće imitira vitice i volute. Posve na dnu 
kartuše izvezeni su smeđom svilom inicijali »P. PE. Z.« (Pe- 
trus Petretich Episcopus Zagrabiensis). Slične cvjetne motive 
nalazimo i na Petretićevu bijelo-crvenom plaštu u Riznici 
kao i na antependiju pohranjenom u MUO-u. U sredini na 
svijetložutoj svili izvezen je lik Mojsija u ljubičastom plaštu 
koji stoji ispred raznobojnih pustinjskih šatora među kroš- 
njatim stablima i kažiprstom desne ruke pokazuje na križ u 
obliku slova »T« preko kojeg je prebačena mjedena zmija, 
dok otrovnice sve uokolo gmižu po zelenoj travi i među 
truplima stradalnika. Tu je muškarac u smeđem haljetku, 
žutim hlačama, smeđim čizmama i modrikastoj kapi i žena 
zaogrnuta modrim plaštem koji klečeći mole pomoć u toj 
nevolji. Ispod prizora, u kartuši izvezenoj od pozlaćenih i 
srebrenih niti, ispisan je citat iz Ivanova evanđelja (Iv 3,14), 
u hrvatskom prijevodu: »Kao što je Mojsije podigao zmiju 
u pustinji, tako ima biti podignut Sin Čovječji, da svaki 
koji vjeruje u njemu ima život vječni«.* Uz prizor Mojsija 
sa zmijom u pustinji, na lijevom crvenom polju, ispod sim- 
bola Kristove muke nalazi se tekst sv. Grgura, u hrvatskom 

8. Isus na Maslinskoj gori / Christ on the Mount of Olives 9. Juda poljupcem izdaje Isusa / Kiss of Judas 


56 


Peristil 58/2015 (51-64) 


s. Lina Slavica Plukavec: Petretićev Božji grob 


prijevodu dr. Zvonimira Kurečića: »Želiš li upoznati njegov 
skok: S neba dolazi u utrobu, iz utrobe u jaslice, iz jaslica na 
križ, s križa u grob, iz groba se vraća u nebo. Sveti Grgur«.?7 
Na desnom crvenom polju jest tekst koji u prijevodu glasi: 
»Apostolima progonstvo, Židovima tijelo, Ocu duh, Djevici 
djevera, razbojniku raj, grešniku pakao, okajanim kršćanima 
križ oporučno je odredio Gospodin. Sveti Ambrozije«.? 
Abrahamova žrtva kojom je bio spreman žrtvovati svoga 
jedinca Izaka naviješta Isusovu dragovoljnu žrtvu na križu 
za spas čovječanstva. Ukrasna kartuša kao i kod prizora 
Mojsija sa zmijom u pustinji s vezenim inicijalom »P. P. E. 
Z.« u sredini prikazuje Abrahama u ružičastoj tunici koji 
je desnicom zamahnuo žrtvovati Izaka koji kleči svezanih 
ruku na naslaganim drvima. U tom mu trenutku anđeo u 
bjelini u zlatnom oklopu zadržava desnicu s mačem, a lije- 
vom rukom pokazuje na ovna u grmu. Uz naslagana drva, 
iz zlatne posude diže se gusti kad. Ispod prizora je u kartuši 
tumačenje teksta iz Knjige Postanka (Post 22,1-9): »Kako se 
je Izak dragovoljno žrtvovao, tako se je Krist vlastitom krvlju 
prikazao Ocu kao žrtva, te je Kristova poslušnost uistinu pre- 
vladala žrtve, jer se žrtvama svladava putenost, a poslušnošću 
vlastita volja«.?? Lijevo od prizora Abrahamove žrtve, ispod 


znakova Muke Isusove, tekst sv. Jeronima tumači Kristovu 
žrtvu: »Sva stvorenja sutrpe s umirućim Kristom: Sunce se 
pomračuje, Zemlja se potresa, stijene pucaju, hramska se 
zavjesa razdvaja, grobovi se otvaraju, jedino jadan čovjek 
ne sutrpi, za koga jedino Krist trpi. Sv. Jeronim«.3* 

Na desnoj je strani tumačenje sv. Augustina: »Evo po- 
zornice kršćana: veliko je po čitavom krugu zemaljskom 
promatranje lavljega straha pred Krvlju Jaganjčevom, (jer) 
udovi Kristovi izvađeni iz ralja lavljih, pripojeni su Tijelu 
Kristovu. Sveti Augustin«.?! 

Na kraćim donjim stranicama (98 x 80 cm) prikazani 
su starozavjetni događaji Mojsijeve molitve za pobjedu nad 
Amalečanima i Jone kojeg bacaju u more. Mojsije u žutom 
plaštu uz pećinu oslonjen je na naslagano kamenje koje su 
Aron i Hur pripremili za klonule Mojsijeve ruke, zato što 
ih više nije mogao držati sklopljene na molitvu, jer čim bi 
ih spustio, Amalečani bi nadjačali Izraelce. U toj ustrajnoj 
molitvi podržava ga Aron stojeći uz stablo obraslo maho- 
vinom, dok Hur pogledom vapije u nebesa, sakriven iza 
žbuna iza kojeg se približavaju Amalečani iz taborišta s 
kopljima i oklopima. Prizor i tekst upozoravaju kako samo 
ustrajna molitva vodi do pobjede: »Kao što je Mojsije moleći 


10. Isus pred Kajfom / Christ before Caiaphas 


11. Bičevanje / Flagellation 

12. Krunjenje trnovom krunom / Crowning with Thorns 


uzdignutih ruku pobijedio Amaleka, Izl 17,9-16, tako se 
snagom Krista Raspetoga pred Bogom podupire molitvom 
rad i radom molitva«. 

Jonu bacaju u more i treći dan izlazi živ iz utrobe kita 
jest simbolika Isusove smrti i uskrsnuća koji je treći dan 
slavno uskrsnuo iz utrobe mračna groba. Prikazan je simul- 
tani prikaz bacanja naglavce Jone s jedrenjaka s napetim 
bijelim jedrima kojim upravljaju premoreni mornari na 
uzburkanom moru. Nakon tri dana kit ga izbacuje živog iz 
svoje utrobe na kopno kako je zabilježio evanđelist Matej 
(Mt 12,40). Isusov slikoviti odgovor Izraelcima kada su od 
njega tražili znak ili čudo kojim ih je uputio na razmišljanje 
i prepoznavanje znakova njegova djelovanja koje je vodilo 
Isusovoj muci i uskrsnuću glasi: »Jer kao što je Jona bio u 
kitovoj utrobi tri dana i tri noći: tako će biti Sin Čovječji u 
srcu zemlje tri dana i tri noći«.?? 

Novozavjetni prikazi Isusove Muke i Uskrsnuća na 
kroviću Božjeg groba u obliku sarkofaga veličine odraslog 
čovjeka nisu samo simbolični nego je to uređen prostor za 
živog, uskrslog, euharistijskog Krista koji trajno boravi u 
svojoj Crkvi; oni su i uokvireni prikazima Posljednje večere 
i Uskrsnuća koji se nalaze na zabatu krovića sarkofaga uz 
biskupski grb s inicijalima »P P. E. Z.« i godinom izrade 
»1659«. Posljednju večeru Isus je slavio u vrijeme židovske 


58 


Pashe. Apostolima je održao oproštajni govor, pun utjehe 
znajući što i njih čeka, a završio molitvom koja je dopirala 
do u daleku crkvenu i eshatološku budućnost. Petretić je 
prizor popratio tekstom svjedoka događaja u kartuši koju 
zatvaraju zlatom vezene volute s dva anđela: »Dok su blago- 
vali, reče Isus: Zaista vam kažem jedan će me od vas izdati. 
Silno ražalošćeni stanu mu jedan za drugim govoriti: Da 
nisam ja, Gospodine? Iv 13,26-27; 30. Onaj kome ja dadem 
umočen zalogaj. Tad umoči zalogaj i dade ga Judi Šimuna 
Iškariotskog. On uzme dakle zalogaj i odmah iziđe. A bijaše 
noć. Mt 26,21-22; Iv 13«.* 

Na pravokutnim stranicama, veličine 74 x 206 cm, koje 
zatvaraju kosi krov sarkofaga, prikazan je Isusov Križni 
put u ovalnim medaljonima s ukrasnim okvirima, po pet 
sa svake strane. Svaki prizor predstavlja povijesne događaje 
dokumentirane u evanđeljima s većim brojem figuralnih, 
povijesnih likova i njihovim tekstualnim tumačenjima te 
prema mjestima - pejzažu ili arhitektonskim oblicima gdje 
su se i kako su se događali: 1. Isus na Maslinskoj gori, 2. Juda 
poljupcem izdaje Isusa, 3. Isus pred Kajfom, 4. Isusa bičuju, 
5. Isusa krune trnovom krunom. Na drugoj strani nastavlja 
se Isusov Križni put: 6. Pilat pokazuje Židovima izbičevanog 
i trnjem okrunjenog Isusa - Ecce Homo, 7. Isus pada pod 
križem, 8. Razapinjanje, 9. Skidanje s križa, 10. Polaganje u 
grob. Cijeli prikaz vodi događaju uskrsnuća, prikazanog na 
trokutastom zabatu Božjeg groba, koji je ujedno i postolje 
za pokaznicu sa živim, euharistijskim Kristom gdje vjernici 
adoriraju za vrijeme obreda Velikog petka i subote sve do 
Uskrsa. 

1. Isus na Maslinskoj gori. U Getsemanski vrt Isus je 
često navraćao nakon naporna puta. U pozadini, u pejza- 
žu s drvećem i mostom pred drvenom ogradom, Juda je 
okupio Isusove protivnike naoružane zubljama, kopljima i 
opremljene svjetiljkama. Sve je u živom koloritu s prevla- 
davajućom crvenom, plavom i zelenkastom bojom odjeće i 
zelenom bojom pejzaža. U kartuši na svili slikanim slovima 
stoji latinski tekst u hrvatskom prijevodu: »Krist moleći u 
Maslinskom vrtu krvlju se znoji. Opominjući budi apostole, 
Petra Jakova i Ivana koji spavaju. Lk 144.35 

2. Juda poljupcem izdaje Isusa. Prizor s mnoštvom ve- 
zenih likova, sveukupno njih dvadeset. U središtu pejzaža 
s potkresanim granama stabala jest Krist u crvenoj tunici s 
narančastim plaštem, vezanih ruku prima Judin izdajnički 
poljubac u mnoštvu na brzinu naoružanih slugu i stražara 
s kopljima, helebardama, toljagama, mačevima, bakljama i 
svjetiljkama. Petar s mačem u desnici zamahnuo je na slugu 
Malha i odsjekao mu uho. U pozadini je gradska arhitektura 
izvedena plosnim vezom. U kartuši stoji tekst svjedoka, apo- 
stola i evanđelista Ivana: »Isus Judinim poljupcem biva izdan, 
od Petra branjen, od slugu židovskih biva vezan. Iv 18«.5% 

3. Isus pred Kajfom. Isusa su svezanog doveli pred Kajfu, 
velikog svećenika one godine, a čiju je službu potvrđivao 
svake godine rimski namjesnik. U dvorani Anine kuće, a ne u 

13. Stranica Božjeg groba s medaljonima Muke (Isus pred Pilatom — Ecce Homo, Pad pod križem, Razapinjanje, Skidanje s križa, Polaganje u 
grob) / Lateral side of the Holy Sepulchre with medallions of the Passion (Christ before Pilate - Ecce Homo, Christ Falls under the Cross, 


Crucifixion, Descent from the Cross, Entombment) 


sudačkoj zgradi, smramornim stupovima s antikizirajućim 
kapitelima, kasetiranim stropom i popločenim podom na 
povišenom prijestolju od tri stube, na sjedalu zlatom veze- 
nim pod baldahinom s draperijama i kićankama u zlatnom 
raskošnom plaštu, smeđoj tunici i velikosvećeničkoj mitri 
na glavi, Kajfa uz pozvane vijećnike prima svezanog Isusa 
čuvanog stražarima i lažnim svjedocima. Prizor je popraćen 
riječima svjedoka dokumentiranim u Evanđelju: »Isus je 
uhvaćen po Pilatovoj zapovijedi; od vojnika biva bičevan. 
Iv 19.7 

4. Bičevanje. U atriju rimske palače sa stupovima, svezan 
je Isus za visoki stup, bolno dostojanstvena izraza lica, pun 
krvavih rana što su izrezali bičevi od remenja s olovnim 
kuglicama, što nemilice javno čine dva do pojasa gola voj- 
nika pod zapovjedništvom kapetana, po Pilatovu nalogu. 
Po podu su potrgane šibe, odloženi mač i odijelo vojnika. 
Tekst ispod prizora glasi: »Krist zaogrnut skrletnim plaštem; 
okrunjen trnovom krunom; prigibajući pred njim koljena, 
izrugivahu mu se. Mt 274.5% 

5. Isusa krune trnovom krunom. Prizor u kamenoj ar- 
hitekturi ispred hodnika s polukružnim ulazom na čijoj 
stubi sjedi Krist ogrnut plaštem grimizne boje preko lijevog 
ramena. Prepun je krvavih rana i s kapljama krvi po čelu; 
vojnici štapovima nabijaju trnovu krunu na Isusovu glavu. 
Ispred je vojnik koji mu, rugajući mu se pokleknuvši pred 
njim, pruža trstiku u svezane ruke. Pred ulazom je Kajfa s 
dva vojnika i jednim starješinom. Ispod stoji tekst: »Isus 
pred Kajfom odveden kao okrivljenik za svetogrđe; pljuju 
mu ulice; Palminim grančicama i šibljem ga tuku. Mt 26«.?? 

6. Isus pred Pilatom - Evo Čovjeka (Ecce Homo). Ovim 
prizorom započinje druga krovna stranica Božjeg groba 


nastavljajući Isusov Križni put. Isus je svezanih ruku, 
okrunjen trnovom krunom, sav okrvavljen od bičevanja, 
doveden pred Pilata. Prizor se događa na otvorenom, u 
dva nivoa: gore, podno Litostrotosa, ispred trijema palače 
s galerijom, a u pozadini tvrđava crvenog kolorita. Pilat 
oslonjen na balustradu, rukom pokazuje na izbičevanog i 
trnovom krunom okrunjenog Krista koji pred njim stoji 
u grimiznom plaštu svezanih ruku. Osim vojnika koji ga 
čuvaju na usluzi im je sluga sa snopovima šiba. Dolje je 
skupina od deset likova u raznobojnim plaštevima, žestoko 
gestikuliraju, s pripremljenim križem. Ispod prizora je 
natpis: »Isus izbičevan i trnjem okrunjen; Židovi traže da 
se razapne. Iv 19«.“ 

7. Isus pada pod križem. Krist izmučen do smrti, pada 
pod križem. Zato su prisilili Šimuna iz Cirene da mu pomo- 
gne nositi križ do odredišta. Iza njih je narod koji izlazi na 
gradska vrata. Sasvim lijevo je povorka prijatelja i Isusova 
majka. Tekst: »Isus pada noseći Križ. Šimun Cirenac pomaže 
mu ga nositi. Mt 274.4! 

8. Razapinjanje. Na bijeloj svilenoj podlozi prikazan 
je Krist među razbojnicima razapet na križu s natpisom 
»INRI«. Isusovom smrću prestale su vrijediti starozavjetne 
žrtve i ustanovljena je Crkva. Znakovito se u hramskom 
svetištu razderao na dvoje hramski zastor, dugačak 21 a širok 
10,5 metara. Satkalo ga je za godinu dana 82 djevojaka od 
bijele, plave, skrletne i grimizne vune. Lijevo vojnik na konju 
s oklopom probada rebra već mrtvom Kristu te su uz njega 
ostali samo najvjerniji: na podnožju Marija Magdalena, 
klečeći, obavija križ. Uz križ je Isusova Majka uzdignute 
glave, rukama pruženim prema križu i apostol Ivan sav u 
suzama. Na tlu uz križ iz raspukline zemlje otkrila se Ada- 


59 


s. Lina Slavica Plukavec: Petretićev Božji grob 


Peristil 58/2015 (51-64) 


14. Isus pred Pilatom — Ecce Homo / Christ before Pilate — Ecce 
Homo 


mova lubanja. Raspukle stijene pokazuju i danas čudesne 
prijelome kakve ih potres prema svojim zakonitostima nije 
mogao prelomiti. Tekst: »Isus raspet - ispušta duh. Kopljem 
je proboden te mu iz boka teku krv i voda. Iv 19«.+ 

9. Isusa skidaju s križa. Josip iz Arimateje, Isusov prija- 
telj i učenik, nakon što je od Pilata zatražio Isusovo Tijelo, 
organizirao je ukop. Na ljestvama pomoću platnene trake 
skida Isusovo mrtvo tijelo s križa. Dolje sluga ravna užem, 
dok Tijelo objema rukama prihvaća Isusova Majka Marija i 
apostol Ivan. Magdalena uz križ čuva posudu s dragocjenom 
pomasti za ukop. Tekst: »Josip iz Arimateje skida s križa 
Isusovo tijelo. Iv 19«.+ 

10. Polaganje u grob. Pred pećinskim grobom nalazi se 
sarkofag uz koji se nalazi odloženi grimizni plašt, trnova 
kruna i posude s pomasti. Tekst: »Josip iz Arimateje i Ni- 
kodem polažu Isusa u novi grob. Mt 27; Iv 194.“ 

Uskrsnuće. U trokutnom zabatu Božjeg groba, na mjestu 
gdje se za vrijeme obreda Velikog tjedna izlaže euharistijski, 

15. Isus pada pod križem / Christ Falls under the Cross 


živi Isus za adoraciju vjernicima, prikazan je prizor živog 
Krista u trenutku Uskrsnuća. Uskrsli Krist s prebačenim 
ružičastim plaštem, nježno lebdeći nad Isusovim ranama 
po tijelu zadobivenim bičevanjem, u lijevoj ruci drži po- 
bjedničku zlatno-srebrenu zastavu. Četiri anđela odvaljuju 
grobni kamen. Zlatne niti svojim sjajem pojačavaju radost 
sve u dinamičnom događanju. Rimska straža, u prugastim, 
crno-crvenim plaštevima polegla je po tlu, a iz suncem 
obasjanog Jeruzalema grobu približavaju se tri žene. Petretić 
je razmatrao nad riječima Evanđelista: »I gle, nastade silan 
potres jer Anđeo Gospodnji siđe s Neba i otkotrlja kamen. 
Od straha pred njim zadrhtaše stražari i obamriješe. Mt 
28,2; 4«.* Dinamičnim pokretima anđeli na vrhu kartuše 
sa svake strane podržavaju biskupski grb s inicijalima »P. P. 
E. Z.« i godinom 1659. Oblikovanje Božjeg groba tako da 
se omogući adoracija vjernika pred euharistijskim Kristom 
mogao je osmisliti samo teolog, zauzeti pastir i navjestitelj 
evanđelja, biskup Petar Petretić. Logički i snažno su uz 

prizore upotrijebljeni biblijski tekstovi i teološka tumače- 
nja crkvenog učiteljstva koji sažimlju glavnu poruku tako 
da se slikovni prizori mogu čitati, a tekstovi meditirati i 
motriti uz raznolikost vezilačkih i slikarskih tehnika sve u 
dinamičnom zbivanju povijesne i eshatološke stvarnosti. 
Citati su uokvireni u simetrične kartuše koje promatrača 
usmjeravaju prema vertikali promatrajući decentralizirane 
prizore u krajoliku ili interijerima. 

Petretić je to didaktičko-teološko remek-djelo osmislio 
za javnu pobožnost, zornu katehizaciju, osobnu meditaciju i 
prenositelja spasenjskih poruka. Svojim cjelovitim dojmom te 
izvezenim zlatnim i svilenim nitima zahvalna je pjesma Božjoj 
ljubavi prema čovječanstvu, himna Onomu koji je svojom smr- 
ću pobijedio smrt, kako pred njim razmišljaju današnji teolozi. 

Identificiranjem pojedinih grafičkih predložaka koji su 
služili za izradu Božjeg groba zapažena su u novije vrijeme 
jednostrana i površna tumačenja kojima se nastoji preime- 
novati Petretićeva vezilačka radionica. Spomenuta radionica 


17. Isusa skidaju s križa / Descent from the Cross 


radila je ikada Wolfgang Jakob Stoll nije više bio djelatan u 
Zagrebu na što upućuju arhivski dokumenti koji otkrivaju 
da je biskup Petretić slao kanonika Petra Knapića u Veneciju 
po francusku svilu i materijal za vezenje liturgijskog ruha 
koje se i danas koristi u zagrebačkoj katedrali.“ 

Diveći se procesu nastajanja Petretićeva Božjeg groba, 
Mira Wolf je u dokumentarnom filmu HTV-a zaključila 
da vezilačke radionice mogu uspijevati samo tamo gdje je 
mjesto za kulturu, te da je »Petretićev Božji grob najljepši 
spomenik vezilačke umjetnosti«.“ 

Petretićev Božji grob jest remek-djelo vezilačke umjetno- 
sti 17. stoljeća. Izrađen je za obrede Velikog tjedna za koje se 
redovito postavlja vjernicima na štovanje. Prizore iz Starog 
i Novog zavjeta s motivima Isusova otkupiteljskog djela 
tumače biblijski citati kao i tumačenja crkvenih naučitelja 
što sve djeluje kao skladna cjelina. Crkvena umjetnost i 
liturgija redovito upućuju duhovne poruke, a također daju i 
velik poticaj za stvaralaštvo na svim kulturnim područjima. 

Svojim umjetničkim ostvarenjem i univerzalnom porukom 
čovječanstvu, Petretićev Božji grob nositelj je kulturnopo- 
vijesnih djelatnosti i duhovno-spasenjskih poruka. 

Petretićs Holy Sepulchre: Bearer of Spiritual and Salvational Messages and a Testimony of Cultural 
and Artistic Endeavours 


The paper presents an overview of previous research and restorations of the Holy Sepulchre (Wolfgang Jakob 
Stoll, 1659), a masterpiece of embroidery preserved in the Zagreb Cathedral Treasury. The author makes 
special mention of scholarly studies written by Ivan Kukuljević Sakcinski, Ivan Krstitelj Tkalčić, Anđela 
Horvat, Vanda Pavelić Weinert (author of the book Vezilačka radionica 17. stoljeća u Zagrebu - The 17"- 
Century Embroidery Workshop in Zagreb) and Milan Pelc, and gives an overview of exhibitions at which the 
work was displayed and for which it was restored: Gospodarska izložba (1891), restoration in the workshop 
of Sisters of Charity of St. Vincent de Paul (1892); Kulturno-historijska izložba grada Zagreba prigodom 
1000-godišnjice Hrvatskog kraljevstva (1925); restoration for the exhibition Umjetnost na tlu Jugoslavije od 
praistorije do danas (Paris, 1971); Riznica zagrebačke katedrale (Zagreb, 1983, 1987); Sveti trag (Zagreb, 
1994); The Croats: Christianity, Culture, Art (Vatican City, 1999-2000). 

The paper also examines the role of the patron, Bishop of Zagreb Petar Petretić, and provides an iconographi- 
cal description of scenes from the Old and the New Testament, with an analysis of their semantic interrela- 
tions (The Sacrifice of Isaac, Moses and the brass serpent, Mosesš victory over the Amalekites, Jonah, and 
the Passion and Resurrection of Christ). The scenes are accompanied by theological explications of church 
fathers and quotations from the Bible. The author argues that the Zagreb Bishop Petar Petretić not only com- 
missioned the Holy Sepulchre but also devised its concept, and proposes that the workshop which produced 
it should be named Petretićs workshop. The paper also discusses the function of the Holy Sepulchre: it was 
created for the liturgical services of the Holy Week, during which it is regularly exposed for public veneration. 


